በደቡብ ሱዳን የሚኖሩ ኢትዮያውያንን የማስመለስ ጥረት ተጠናክሮ ይቀጥላል:የውጭ ጉዳይ ሚኒስቴር
በደቡብ ሱዳን ይኖራሉ ተብሎ የሚገመቱትን ከ15 ሺህ በላይ ኢትዮያውያንን ወደ አገራቸው የማስመለሱ ጥረት ተጠናክሮ እንደሚቀጥል የውጭ ጉዳይ ሚኒስቴር አስታወቀ፡፡የሚኒስቴሩ ቃል አቀባይ አምባሳደር ዲና ሙፍቲ በወቅታዊ ጉዳዮች ላይ ዛሬ ለአገር ውስጥ ጋዜጠኞች በሰጡት መግለጫ ላይ እንዳመለከቱት በደቡብ ሱዳን በተከሰተው ግጭት ሳቢያ ኢትዮጵያ ዜጎቿን ወደ አገራቸው መመለስ ጀምራለች። እስከ ዛሬ ጠዋት ድረስም በደቡብ ሱዳን ይኖሩ የነበሩ ከ900 በላይ ኢትዮጵያውያን ወደ አገራቸው መመለሳቸውን አምባሳደር ዲና ተናግረዋል፡፡የተቀሩትን ኢትዮጵያውያንን ለማስመለስና ለተመላሾችም አስፈላጊውን ድጋፍ ለማድረግ ከውጭ ጉዳይ ሚኒስቴር፣ ከመከላከያ፣ ከግብርና እና ከኢትዮጵያ ከአየር መንገድ የተውጣጣ ግብረ ሀይል መቋቋሙን አስረድተዋል፡፡በደቡብ ሱዳን ያለውን ግጭት ለማስቆም የኢጋድ አባላገራት ጥርት እያደረጉ መሆናቸውን የገለጹት አምባሳደሩ ሁለቱም ወገኖች የተኩስ አቁም ስምምነት አድርገው ወደ ሰላም ድርድር እንዲመጡ በኢጋድ አባላገራት የተሰጠው ቀነ ገደብ በዛሬው እለት እንደሚያበቃ ገልጸዋል።በደቡብ ሱዳን ከሁለት ሳምንታት በፊት በተነሳው ግጭት ሳቢያ የሞቱት ሰዎች ቁጥር አንድ ሺህ ይደርሳል ተብሎ ይግማታል። በደቡብ ሱዳን እንደ አውሮፕያውያን አቆጣጠር በሐምሌ 2011 ነፃነቷን ማግኘቷ ይታወሳል።